BERETNING FRA KOMMISSIONEN

OM UDVALGENES ARBEJDE I 2017

I henhold til artikel 10, stk. 2, i forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (i det følgende benævnt "komitologiforordningen"), forelægger Kommissionen hermed den årlige beretning om udvalgenes arbejde i 2017.

Beretningen giver et overblik over udviklingen i komitologisystemet i 2017 og et sammendrag af udvalgsaktiviteterne. Den ledsages af et arbejdsdokument fra Kommissionens tjenestegrene, som indeholder detaljerede statistikker om de enkelte udvalgs arbejde.

1.Overblik over udviklingen i komitologisystemet i 2017

1.1.Generel udvikling

Som beskrevet i den årlige beretning fra 2013 blev alle komitologiprocedurer i den "gamle" komitologiafgørelse – med undtagelse af forskriftsproceduren med kontrol – automatisk tilpasset de nye komitologiprocedurer, der er fastsat i komitologiforordningen (forordning (EU) nr. 182/2011).

I 2017 anvendte komitologiudvalgene derfor de procedurer, der er fastlagt i komitologiforordningen, dvs. rådgivningsproceduren (artikel 4) og undersøgelsesproceduren (artikel 5) samt forskriftsproceduren med kontrol, som er fastlagt ved artikel 5a i komitologiafgørelsen.

Ifølge den interinstitutionelle aftale om bedre lovgivning af 13. april 2016 bør forskriftsproceduren med kontrol tilpasses.

"De tre institutioner anerkender behovet for tilpasning af al eksisterende lovgivning til den retlige ramme, der blev indført ved Lissabontraktaten, og navnlig behovet for at give høj prioritet til hurtig tilpasning af alle basisretsakter, der stadig henviser til forskriftsproceduren med kontrol. Kommissionen vil inden udgangen af 2016 foreslå sidstnævnte tilpasning."

I overensstemmelse med dette tilsagn vedtog Kommissionen et nyt forslag om tilpasning af de basisretsakter, der indeholder bestemmelser om brug af forskriftsproceduren med kontrol, til delegerede retsakter og gennemførelsesretsakter. Kommissionen vedtog også et andet forslag, der mere konkret handler om tilpasningen af basisretsakter på det retlige område. De interinstitutionelle forhandlinger på begge områder er i gang. Retsudvalget vedtog sin betænkning om forslaget og modtog et mandat til at indlede forhandlinger. Rådet vedtog sin generelle indstilling den 20. marts 2018.

Kommissionen vedtog den 26. februar 2016 en rapport om anvendelsen af forordning (EU) nr. 182/2011. Kommissionen konkluderede i denne beretning, at den overordnede retlige ramme for udvalgsproceduren er velfungerende. Den påpegede imidlertid også det politiske problem med afstemninger, der resulterer i "ingen udtalelse", især på nogle få meget følsomme områder som f. eks. godkendelse af genetisk modificerede organismer. Derfor og navnlig i lyset af erfaringerne med godkendelsesproceduren for glyphosat orienterede formand Jean-Claude Juncker i sin tale om Unionens tilstand i september 2016 om et initiativ fra Kommissionen for at løse dette problem og for at øge ansvarligheden og gennemsigtigheden fra medlemsstaternes side ved afstemninger i udvalgene, og navnlig i appeludvalget. Som opfølgning herpå vedtog Kommissionen den 14. februar 2017 et forslag til Europa-Parlamentets og Rådets forordning om ændring af forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (COM(2017) 85 final). Dette forslag indeholder en række målrettede ændringer af den måde, hvorpå appeludvalget fungerer, for derved at løse problemet med afstemninger på følsomme områder, der resulterer i ingen udtalelse. Der er igangværende interinstitutionelle forhandlinger på dette område.

Der er også igangværende forhandlinger mellem de tre institutioner om ikkebindende kriterier for anvendelsen af artikel 290 og 291 i traktaten om Den Europæiske Unions funktionsmåde om afgrænsningen mellem delegerede retsakter og gennemførelsesretsakter.

Kommissionen forpligtede sig til i sin meddelelse "Bedre regulering for bedre resultater" fra maj 2015 at offentliggøre udkast til delegerede retsakter og udkast til vigtige gennemførelsesretsakter i en feedbackperiode på fire uger, for at interessenterne får mulighed for at fremsætte deres bemærkninger. I 2017 blev 165 af disse udkast til retsakter offentliggjort på Kommissionens websted "Have your say".

1.2.Udvikling i retspraksis

Domstolen fremhævede i sin dom af 20. september 2017 i sag C-183/16 (Tilly-Sabco) behovet for at respektere tidsrammerne for forelæggelse af udkast til gennemførelsesretsakter til udvalget forud for afstemningen og kun afvige i velbegrundede tilfælde. Formanden forelægger, jf. artikel 3, stk. 3, i forordning nr.182/2011, udvalget et forslag til dagsorden og udkastet til gennemførelsesretsakt senest 14 kalenderdage før mødet. Tidsfristen for forelæggelsen kan forkortes i undtagelsestilfælde. Denne mulighed er nærmere beskrevet i standardforretningsordenen for udvalg, på basis af hvilken udvalgene selv vedtager deres forretningsorden. Formanden kan også fastsætte en tidsfrist for udvalgets afgivelse af udtalelse om udkastet. Tidsfristerne skal være forholdsmæssigt afpassede og give udvalgsmedlemmerne mulighed for tidligt og effektivt at gennemgå udkastet og give udtryk for deres synspunkter.

2.Aktivitetsoversigt

2.1.Antal udvalg og møder

Det er vigtigt at sondre mellem på den ene side komitologiudvalg og på den anden side andre enheder, især "ekspertgrupper", som Kommissionen selv har nedsat. Sidstnævnte leverer sagkundskab til Kommissionen til udformning og gennemførelse af politik og delegerede retsakter, medens komitologiudvalgene bistår Kommissionen med at udøve de gennemførelsesbeføjelser, som er tillagt den ved basisretsakter. Denne beretning vedrører alene komitologiudvalg. Antallet af aktive komitologiudvalg i perioden 1. januar til 31. december 2017 er opgjort pr. aktivitetssektor (se tabel I). Tallene fra det foregående år (pr. 31. december 2016) er også medtaget for sammenligningens skyld. De forskellige afdelinger og sammensætninger tælles ikke separat, da disse tilhører et overordnet udvalg.